IKURI
O Cei o Maikeli na Agilosi Turaga?
E VICA ga na tikinivolatabu e tukuni koya na kabula vakayalo oqo, e yacana o Maikeli. Ia, na veitikinivolatabu kece oqo e tukuni koya ni dua e sega ni dau tu vakasuka me vala ena vuku i Jiova. Ena ivola i Taniela, eda wilika kina ni vala o Maikeli kei na so na agilosi talaidredre; ena ivola i Juta, e tukuna ni rau veileti kei Setani; e vakaraitaki tale ga ena ivola na Vakatakila ni rau vala kei Setani kei ira na timoni. Ena nona totaka na veiliutaki i Jiova kei na nona vala kei ira na meca ni Kalou oqo, e vakaraitaka kina o Maikeli ni ganiti koya vinaka na yacana, ni kena ibalebale, “O Cei e Tautauvata kei na Kalou?” Ia, o cei o Maikeli.
E so era cavuti ena iVolatabu e sega ni dua ga na yaca era vakatokai kina. Me kena ivakaraitaki, na peteriaki o Jekope e vakatokai tale ga me o Isireli; na yapositolo o Pita e kilai tale ga ena yaca Saimoni. (Vakatekivu 49:1, 2; Maciu 10:2) Na iVolatabu tale ga e vakaraitaka ni yaca, Maikeli, e dua na yaca e vakatokai kina o Jisu Karisito ni bera nona bula e vuravura, vaka kina ni sa lesu i lomalagi. Meda raica mada se tokona vakacava na vakasama oqo na iVolatabu.
Agilosi Turaga. E vakamacalataki Maikeli na Vosa ni Kalou me “agilosi turaga.” (Juta 9, NW) E sega ni tukuni ni o koya e dua vei ira na agilosi turaga, ia e kaya na iVolatabu ni o koya sara ga “na agilosi turaga.” E vakaraitaka oqo ni dua ga na agilosi turaga. Na tikinivolatabu tale ga e tukuni koya na agilosi oqo e cavuti kina o Jisu. Me kena ivakaraitaki, e kaya na 1 Cesalonaika 4:16 me baleta na Turaga o Jisu Karisito: “[E]na lako sobu mai lomalagi ko koya na Turaga e na kaila, kei na domo ni agilose turaga.” E tukuni tiko e ke ni domo i Jisu ga na domo ni agilosi turaga. O koya gona, e vakaraitaka na tikinivolatabu oqo ni o Jisu ga na agilosi turaga e yacana o Maikeli.
Turaganivalu. E kaya na iVolatabu ni “veivala ko Maikeli kei ira na nona agilosi vata kei na gata…kei ira na nona agilosi.” (Vakatakila 12:7, VV) E vakaraitaka oqo ni liutaka tiko o Maikeli e dua na mataivalu era lewena tiko na agilosi yalodina. O Jisu tale ga e vakamacalataki ena Vakatakila ni liutaka tiko e dua na mataivalu era lewena na agilosi yalodina. (Vakatakila 19:14-16) E cavuti koya tale ga “na Turaga ko Jisu” kei ira “nona agilose kaukauwa” na yapositolo o Paula. (2 Cesalonaika 1:7) Kena ibalebale oqo ni rau tukuni ruarua ena iVolatabu o Maikeli kei na “nona agilose” vaka kina o Jisu kei “nona agilose.” (Maciu 13:41; 16:27; 24:31; 1 Pita 3:22) Ia, e sega ni vakaraitaka na Vosa ni Kalou ni rua tiko na mataivalu mai lomalagi era lewena ruarua na agilosi yalodina—e dua e liutaka o Maikeli kei na dua e liutaka o Jisu. E macala gona ni o Maikeli e dua tale na yaca i Jisu Karisito ena nona itutu vakalomalagi.*
* E tiko e so tale na ivakamacala e dusia ni yaca Maikeli, e dua tale na yaca e vakatokai kina na Luve ni Kalou. O na raica oqo ena ivola Insight on the Scriptures, Volume 2, tabana e 393-4, tabaka na iVakadinadina i Jiova.
fij_Latn fij_Latn fij_Latn fij_Latn fij_Latn fij_Latn fij_Latn